Kom dig vir groot pryse | Netwerk24
Kom dig vir groot pryse
20 Junie 2016 06:00
Die Genootskap vir die Handhawing van Afrikaans (GHA) bied hierdie jaar sy twaalfde gedigtekompetisie aan. Die kompetisie is tweeledig – 'n afdeling vir graad 7-12-leerlinge en 'n ope afdeling.
Verlede jaar was die drie wenners in die skole-afdeling Franselize Rossouw van die Hoërskool Hopefield, Anna-Mart Schutte van Langenhoven Gimnasium en Shannon Pretorius van Laerskool Wonderboom, wat pryse van onderskeidelik R1 500, R1 200 en R1 000 ontvang het. Daar was ook tweede, derde en aansporingspryse vir skoolkinders. Die wenner en naaswenner in die ope afdeling (met pryse van R3 000 en R2 000) was Frik Steenberg en Dirk Myburgh. Die kompetisie maak elke jaar voorsiening vir verskeie aktuele temas.
Hierdie jaar sluit dit onder meer in "Huisgenoot 100", aangesien die tydskrif vanjaar 100 jaar oud is, en "Verwoerd 50", aangesien HF Verwoerd 50 jaar gelede vermoor is.
Die kompetisie sluit op 30 Junie 2016 en die bekendmaking van die wenners en die oorhandiging van die pryse sal in September en November 2016 geskied. Die beste gedigte wat aan die beoordelaars se standaarde voldoen, sal in twee Bloemlesings gepubliseer word.
V Inskrywingsvorms is op die GHA se webwerf beskikbaar (www.afrikaans.org.za) en moet, saam met die gedigte, foto en 'n lewensskets, verkieslik op die webwerf gepos word (of andersins per e-pos na gha@afrikaans.­org.za gestuur word). Kontak die GHA vir meer inligting by 0 081 250 5060.